**Ministru kabineta noteikumu projekta “Grozījumi Ministru kabineta**

**2015. gada 26. maija noteikumos Nr. 258 “Valsts atbalsta piešķiršanas**

**kārtība projektu īstenošanai EUREKA programmas ietvaros””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Nepieciešamība izstrādāt Ministru kabineta noteikumu projektu “Grozījumi Ministru kabineta 2015. gada 26. maija noteikumos Nr. 258 “Valsts atbalsta piešķiršanas kārtība projektu īstenošanai EUREKA programmas ietvaros”” (turpmāk – Projekts) izriet no Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā dotā uzdevuma. Projekts izstrādāts arī pēc Finanšu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Saeima 2016. gada 16. jūnijā pieņēma Oficiālās elektroniskās adreses likumu, kas stāsies spēkā 2018. gada 1. martā. Šis likums paredz, ka oficiālās elektroniskās adreses (turpmāk arī – e-adrese) izmantošana ir obligāta valsts iestādēm, tiesību subjektiem, kuri reģistrēti Uzņēmumu reģistra reģistros, un rezerves karavīriem. E-adresi var izmantot arī Iedzīvotāju reģistrā reģistrēta fiziskā persona no 14 gadu vecuma un Uzņēmumu reģistra reģistros nereģistrēta persona. Vienlaikus Ministru kabineta 2016. gada 5. janvāra sēdes protokollēmuma (Nr. 1 28. §) 13. punktā visām ministrijām ir dots uzdevums izvērtēt to kompetencē esošos tiesību aktus un līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot e-adresi (turpmāk – Ministru kabineta dotais uzdevums). Ministru kabineta 2015. gada 26. maija noteikumi Nr. 258 “Valsts atbalsta piešķiršanas kārtība projektu īstenošanai EUREKA programmas ietvaros” (turpmāk – noteikumi Nr. 258) nosaka kārtību, kādā ievieš EUREKA programmu Latvijā un piešķir valsts atbalstu (turpmāk – atbalsts) EUREKA programmas projekta (turpmāk – projekts) īstenošanai, nosacījumus projekta dalībniekiem atbalsta saņemšanai un projektu vērtēšanas un atlases kritērijus. Noteikumu Nr. 258 25.1. apakšpunkts noteic, ka, lai pieteiktos atbalsta saņemšanai, projekta dalībnieks – vadošais atbalsta pretendents (turpmāk – vadošais atbalsta pretendents), cita starpā, iesniedz Valsts izglītības attīstības aģentūrā (turpmāk – aģentūra) aizpildītu un visu atbalsta pretendentu (projekta dalībnieku) (turpmāk – atbalsta pretendents) parakstītu projekta pieteikumu (noteikumu Nr. 258 [1. pielikums](https://likumi.lv/ta/id/274439-valsts-atbalsta-pieskirsanas-kartiba-projektu-istenosanai-eureka-programmas-ietvaros#piel1)) (turpmāk – pieteikums) un katra atbalsta pretendenta aizpildītu atbalsta pretendenta apliecinājumu (noteikumu Nr. 258 [4. pielikums](https://likumi.lv/ta/id/274439-valsts-atbalsta-pieskirsanas-kartiba-projektu-istenosanai-eureka-programmas-ietvaros#piel4)) (turpmāk – apliecinājums). Saskaņā ar noteikumu Nr. 258 1. pielikuma 3.2. un 4.2. apakšpunktā noteikto, pieteikumā norāda vadošā atbalsta pretendenta adresi (ielu, pasta indeksu, pilsētu, valsti, tālruni, faksu) un atbalsta pretendenta adresi (ielu, pasta indeksu, pilsētu, valsti, tālruni, faksu). Atbilstoši noteikumu Nr. 258 4. pielikumā noteiktajam, apliecinājumā norāda atbalsta pretendenta adresi. Ņemot vērā apstākli, ka saskaņā ar Oficiālās elektroniskās adreses likumu valsts iestādei un Uzņēmuma reģistros reģistrētam tiesību subjektam e-adreses izmantošana ir obligāta, noteikumos Nr. 258 veicami grozījumi, paplašinot pieteikumā un apliecinājumā norādāmās informācijas, kas izmantojama aģentūras saziņā ar vadošo atbalsta pretendentu un atbalsta pretendentu, apjomu ar ziņām par to, ka vadošajam atbalsta pretendentam un atbalsta pretendentam ir aktivizēts e-adreses konts. Noteikumu Nr. 258 2.10.1. apakšpunktā ir noteikts, ka vadošais atbalsta pretendents ir Latvijas Republikas Uzņēmumu reģistra Komercreģistrā (turpmāk arī – komercreģistrs) reģistrēts komersants ar juridiskās personas statusu (turpmāk – komercsabiedrība) vai Latvijas Republikas Zinātnisko institūciju reģistrā (turpmāk – zinātnisko institūciju reģistrs) reģistrēta zinātniskā institūcija (turpmāk – zinātniskā institūcija), kurš ir tieši atbildīgs par projekta sagatavošanu, vadību un izpildi un kurš ir iesniedzis aģentūrā noteikumu Nr. 258 [25. punktā](https://likumi.lv/ta/id/274439-valsts-atbalsta-pieskirsanas-kartiba-projektu-istenosanai-eureka-programmas-ietvaros#p25) minētos dokumentus. Atbalsta pretendents ir komercsabiedrība vai zinātniskā institūcija, kura ir tieši atbildīga par projekta sagatavošanu un izpildi un par kuru vadošais atbalsta pretendents ir iesniedzis aģentūrā noteikumu Nr. 258 [25. punktā](https://likumi.lv/ta/id/274439-valsts-atbalsta-pieskirsanas-kartiba-projektu-istenosanai-eureka-programmas-ietvaros#p25) minētos dokumentus (noteikumu Nr. 258 2.10.2. apakšpunkts). Saskaņā ar Zinātniskās darbības likuma 1. panta pirmās daļas 7. punktu zinātniskās institūcijas ir zinātniskie institūti, augstskolas, komercsabiedrības, kā arī citas institūcijas, kuru statūtos, nolikumā vai satversmē ir paredzēta zinātniskā darbība, piedalīšanās zinātniskās kvalifikācijas iegūšanas un pilnveidošanas procesā un kuras ir reģistrētas zinātnisko institūciju reģistrā. Zinātniskās darbības likuma 21. panta otrajā daļā ir noteikts, ka zinātniskais institūts var būt publiska aģentūra, atvasināta publiska persona, valsts augstskolas struktūrvienība vai privāto tiesību juridiskā persona vai tās struktūrvienība. Augstskolu likuma 7. panta pirmā un otrā daļa noteic, ka valsts dibinātās augstskolas (izņemot Latvijas Nacionālo aizsardzības akadēmiju) ir atvasinātas publiskas personas, savukārt Latvijas Nacionālā aizsardzības akadēmija un valsts dibinātās koledžas ir valsts iestādes. Saskaņā ar Augstskolu likuma 7. panta trešajā daļā noteikto, privātpersonu dibinātās augstskolas un koledžas ir komercsabiedrības vai nodibinājumi, kas darbojas saskaņā ar Komerclikumu vai Biedrību un nodibinājumu likumu, ciktāl tas nav pretrunā ar Augstskolu likumu. Oficiālās elektroniskās adreses likuma pārejas noteikumu 3. punkts noteic, ka Uzņēmuma reģistra reģistros reģistrēts tiesību subjekts e-adreses kontu aktivizē no 2019. gada 1. janvāra līdz 2019. gada 31. decembrim un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2020. gada 1. janvāra. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, ar Projektu paredzēts noteikt (papildinot noteikumus Nr. 258 ar 51.1. apakšpunktu), ka grozījumi noteikumu Nr. 258 1. pielikuma 3.2., 4.2. apakšpunktā un 4. pielikumā, kas paredz, ka pieteikumā un apliecinājumā norāda ziņas par to, ka vadošajam atbalsta pretendentam un atbalsta pretendentam ir aktivizēts e-adreses konts, attiecībā uz vadošajiem atbalsta pretendentiem un atbalsta pretendentiem, kuri ir komercreģistrā reģistrētas komercsabiedrības vai zinātnisko institūciju reģistrā reģistrētas zinātniskās institūcijas, kuras vienlaikus ir reģistrētas arī komercreģistrā vai biedrību un nodibinājumu reģistrā, stāsies spēkā 2020. gada 1. janvārī. Savukārt saskaņā ar Oficiālās elektroniskās adreses likuma pārejas noteikumu 1. punktu valsts iestādei, izņemot zvērinātu tiesu izpildītāju un maksātnespējas procesa administratoru, kā arī rezerves karavīram e-adreses kontu aktivizē līdz 2018. gada 31. maijam un šā likuma [5. panta](https://likumi.lv/ta/id/283229-oficialas-elektroniskas-adreses-likums#p5) pirmo daļu piemēro no 2018. gada 1. jūnija. Oficiālās elektroniskās adreses likuma 1. panta 6. punktā ir dots termina “valsts iestāde” skaidrojums – tiešās pārvaldes iestāde, valsts institūcija, kas nav padota Ministru kabinetam, atvasināta publiska persona un tās iestāde, tiesu iestāde, prokuratūra, zvērināts tiesu izpildītājs un maksātnespējas procesa administrators, kā arī privātpersona, kurai deleģēts valsts pārvaldes uzdevums. Ievērojot minēto, lai nodrošinātu Projektā ietvertā tiesiskā regulējuma atbilstību Oficiālās elektroniskās adreses likumā noteiktajam, Projekts attiecīgi paredz, ka grozījumi noteikumu Nr. 258 1. pielikuma 3.2., 4.2. apakšpunktā un 4. pielikumā, kas paredz, ka pieteikumā un apliecinājumā norāda ziņas par to, ka vadošajam atbalsta pretendentam un atbalsta pretendentam ir aktivizēts e-adreses konts, attiecībā uz vadošajiem atbalsta pretendentiem un atbalsta pretendentiem, uz kuriem ir attiecināms Oficiālās elektroniskās adreses likumā lietotais termins “valsts iestādes”, proti, uz zinātnisko institūciju reģistrā reģistrētajām zinātniskajām institūcijām, izņemot noteikumu Nr. 258 51.1. apakšpunktā, ar kuru paredzēts papildināt noteikumus Nr. 258, minētās institūcijas (zinātnisko institūciju reģistrā reģistrētas zinātniskās institūcijas, kuras vienlaikus ir reģistrētas arī komercreģistrā vai biedrību un nodibinājumu reģistrā), stāsies spēkā 2018. gada 1. jūnijā. Vienlaikus, ievērojot Ministru kabineta doto uzdevumu, veicams grozījums arī noteikumu Nr. 258 27. punktā, paredzot, ka minētā punkta apakšpunktos noteiktos dokumentus atbalsta pretendents var iesniegt aģentūrā arī elektroniska dokumenta formā atbilstoši normatīvajiem aktiem par elektronisko dokumentu noformēšanu. Papildu minētajam, pēc Finanšu ministrijas iniciatīvas Izglītības un zinātnes ministrija ir izstrādājusi grozījumu arī noteikumu Nr. 258 48. punktā. Noteikumu Nr. 258 48. punkts noteic, ka, lai Eiropas Komisija (turpmāk – Komisija) varētu uzraudzīt atbalstu, kas saskaņā ar Komisijas 2014. gada 14. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187/1) (turpmāk arī – Regula Nr. 651/2014), 12. pantu ir atbrīvots no paziņošanas prasības, aģentūra glabā detalizētu dokumentāciju, kura satur informāciju un atbilstošus dokumentus, kas pamato, ka ir izpildīti visi šajā regulā paredzētie nosacījumi. Šo dokumentāciju glabā 10 gadus, sākot no dienas, kad projektam ir piešķirts atbalsts vai kad tam ir piešķirts pēdējais atbalsts saskaņā ar šiem noteikumiem. Regulas Nr. 651/2014 12. pantā ir noteikts, ka, lai Komisija varētu uzraudzīt atbalstu, kas ar Regulu Nr. 651/2014 ir atbrīvots no paziņošanas prasības, dalībvalstis vai, alternatīvi, attiecībā uz atbalstu, ko piešķir Eiropas teritoriālās sadarbības projektiem, tā dalībvalsts, kurā atrodas vadošā iestāde, uztur detalizētu dokumentāciju ar informāciju un pamatojošiem dokumentiem, kas nepieciešami, lai noteiktu, ka ir izpildīti visi Regulā Nr. 651/2014 paredzētie nosacījumi. Šo dokumentāciju glabā 10 gadus, sākot no dienas, kad ir piešķirts ad hoc atbalsts vai kad ir piešķirts pēdējais atbalsts saskaņā ar shēmu. Attiecīgā dalībvalsts 20 darbdienu laikā vai tādā ilgākā laikposmā, kāds noteikts pieprasījumā, iesniedz Komisijai visu informāciju un pamatojošos dokumentus, ko Komisija uzskata par vajadzīgiem, lai uzraudzītu Regulas Nr. 651/2014 piemērošanu. Lai nodrošinātu Regulas Nr. 651/2014 12. panta prasību ievērošanu, Projekts paredz precizēt noteikumu Nr. 258 48. punkta pirmo teikumu, attiecinot dokumentācijas glabāšanas pienākumu arī uz atbalsta projekta īstenošanai saņēmēju. Saskaņā ar Regulas Nr. 651/2014 9. panta 1. punktā noteikto, attiecīgā dalībvalsts nodrošina, ka visaptverošā valsts vai reģionāla līmeņa valsts atbalsta tīmekļa vietnē publicē: a) kopsavilkuma informāciju, kas minēta 11. pantā, izmantojot II pielikumā noteikto standartizēto formātu, vai saiti, kas nodrošina piekļuvi šai informācijai; b) katra atbalsta pasākuma pilnu tekstu, kā minēts 11. pantā, vai saiti, kas nodrošina piekļuvi pilnajam tekstam; c) informāciju, kas minēta III pielikumā, par katru piešķirto individuālo atbalstu, kurš pārsniedz 500 000 *euro*. Ņemot vērā, ka komercdarbības atbalsts atbilstoši noteikumos Nr. 258 noteiktajam tiek sniegts saskaņā Regulu Nr. 651/2014, lai nodrošinātu Regulas Nr. 651/2014 9. panta 1. punkta prasību ievērošanu, pēc Finanšu ministrijas iniciatīvas ar Projektu paredzēts noteikumus Nr. 258 papildināt ar jaunu tiesību normu, kas paredz pienākumu atbalsta sniedzējam nodrošināt pārredzamības prasības izpildi atbilstoši normatīvajiem aktiem par kārtību, kādā publicē informāciju par sniegto komercdarbības atbalstu (Projekta 3.punkts). Vienlaikus, ņemot vērā to, ka Regulā Nr. 651/2014 noteiktās pārredzamības prasības ievērošana ir spēkā no 2016. gada 1. jūlija, pēc Ministru kabineta noteikumu “Grozījumi Ministru kabineta 2015. gada 26. maija noteikumos Nr. 258 “Valsts atbalsta piešķiršanas kārtība projektu īstenošanai EUREKA programmas ietvaros”” (turpmāk – Noteikumi) stāšanās spēkā aģentūra nodrošinās EUREKA programmas ietvaros laika periodā no 2016. gada 1. jūlija līdz Noteikumu spēkā stāšanās dienai sniegtā atbalsta izvērtēšanu, kā arī, nepieciešamības gadījumā, Regulā Nr. 651/2014 noteiktajā kārtībā nodrošinās informācijas publicēšanu par tiem atbalsta projektu īstenošanai saņēmējiem, kas atbilst Regulas Nr. 651/2014 9. panta 1. punkta c) apakšpunktā noteiktajām prasībām un minētajā laika periodā ir saņēmuši atbalstu. |
| 3. | Projekta izstrādē iesaistītās institūcijas |  Projektu izstrādāja Izglītības un zinātnes ministrija. |
| 4. | Cita informācija |  Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Projekts attiecas uz katru vadošo atbalsta pretendentu, kurš noteikumos Nr. 258 noteiktajā kārtībā iesniegs aģentūrā pieteikumu un apliecinājumu un katru atbalsta pretendentu, kurš noteikumos Nr. 258 noteiktajā kārtībā aizpildīs apliecinājumu. Projekts attiecas arī uz katru atbalsta pretendentu, kurš vēlēsies noteikumos Nr. 258 noteiktajā kārtībā iesniegt aģentūrā noteikumu Nr. 258 27. punktā minētos dokumentus. Vienlaikus Projektā noteiktais tiesiskais regulējums ietekmēs vadošos atbalsta pretendentus un atbalsta pretendentus, ar kuriem aģentūra noslēdz noteikumu Nr. 258 47. punktā minēto līgumu. Minēto personu skaitlisko apmēru nav iespējams noteikt. Tāpat Projekts attiecas uz aģentūru, kura saskaņā ar tai noteikto kompetenci administrē EUREKA progammu un projektus. |
| 2. | Tiesiskā regulējuma ietekme uz tautsaimniecību un administratīvo slogu |  Projektā noteiktais tiesiskais regulējums varētu palielināt administratīvo slogu vadošajiem atbalsta pretendentiem un atbalsta pretendentiem, ar kuriem aģentūra noslēdz noteikumu Nr. 258 47. punktā minēto līgumu, jo Projekts paredz attiecināt noteikumu Nr. 258 48. punktā noteikto projekta dokumentācijas glabāšanas pienākumu arī uz minēto sabiedrības grupu. |
| 3. | Administratīvo izmaksu monetārs novērtējums |  Projekts šo jomu neskar. |
| 4. | Cita informācija |  Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts budžetu un pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
|  **V. Tiesību akta projekta atbilstība Latvijas Republikas** **starptautiskajām saistībām** |
| 1.  | Saistības pret Eiropas Savienību |  Komisijas 2014. gada 14. jūnija Regula (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu. |
| 2. | Citas starptautiskās saistības |  Saskaņā ar Līgumu starp EUREKA Sekretariātu un Latvijas Republikas Izglītības un zinātnes ministriju (apstiprināts ar Ministru kabineta 2011. gada 4. aprīļa noteikumiem Nr. 289 “Par Līgumu starp EUREKA Sekretariātu un Latvijas Republikas Izglītības un zinātnes ministriju”) Latvija ir EUREKA programmas dalībvalsts. |
| 3. | Cita informācija |  Nav. |

|  |
| --- |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums |  Komisijas 2014. gada 14. jūnija Regula (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu). | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta. | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos. |
| Regulas Nr. 651/2014 9. panta 1. punkts  | Projekta 3. punkts. | Tiks ieviesta pilnībā. | Nacionālais tiesību akts neparedzēs stingrākas prasības. |
| Regulas Nr. 651/2014 12. pants | Projekta 2. punkts. | Tiks ieviesta pilnībā. | Nacionālais tiesību akts neparedzēs stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? |  Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem |  Projekts šo jomu neskar. |
| Cita informācija |  Nav. |

|  |
| --- |
| **2.tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Projekts šo jomu neskar. |

|  |
| --- |
|  **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Sabiedrības līdzdalība saistībā ar e-adreses ieviešanu tika nodrošināta Oficiālās elektroniskās adreses likuma izstrādes laikā, līdz ar to Projekta izstrādē nav nepieciešama. Pēc Projekta pieņemšanas Ministru kabinetā, tas tiks publicēts oficiālajā izdevumā “Latvijas Vēstnesis”. |
| 2. | Sabiedrības līdzdalība projekta izstrādē |  Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 5. punktu sabiedrības līdzdalības kārtība piemērojama tiesību aktu projektu izstrādē, kas būtiski maina esošo regulējumu vai paredz ieviest jaunas politiskās iniciatīvas. Ņemot vērā, ka Projekts paredz nodrošināt jau Oficiālās elektroniskās adreses likumā, kas ir pieņemts 2016. gada 16. jūnijā, noteikto regulējumu, būtiski nemaina esošo regulējumu un neievieš jaunas politikas iniciatīvas, sabiedrības līdzdalība Projekta izstrādē nav nepieciešama. |
| 3. | Sabiedrības līdzdalības rezultāti |  Projekts šo jomu neskar. |
| 4. | Cita informācija |  Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas |  Projekta izpildi atbilstoši noteikumos Nr. 258 paredzētajam nodrošinās aģentūra. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekta izpilde tiks nodrošināta pieejamo cilvēkresursu ietvaros. Projekts neparedz jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija |  Nav. |

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

Krastiņa 67047768

Ilze.Krastina@izm.gov.lv